钦定古今图书集成/明伦汇编/氏族典/第119卷 > 陈伯固
## 钦定古今图书集成/明伦汇编/氏族典/第119卷 > 陈伯固

按《陈书新安王伯固传》，“伯固字牢之，世祖之第五子
也。生而龟胸目通精扬白，形状眇小而俊辩，善言论。
天嘉六年，立为新安郡王，邑二千户。废帝嗣立，为使
持节都督南琅邪彭城东海三郡诸军事、云麾将军、
彭城琅邪二郡太守。寻入为丹阳尹，将军如故。太建
元年，进号智武将军，尹如故。秩满，进号翊右将军，寻”
授使持节、都督吴兴诸军事、平东将军、吴兴太守。四
年，入为侍中、翊前将军，迁安前将军、中领军。七年，出
为使持节、散骑常侍、都督南徐、南豫、南北兖四州诸
军事、镇北将军、南徐州刺史。伯固性嗜酒，而不好积
聚，所得禄俸，用度无节，酣醉已后，多所乞丐，于诸王
之中，最为贫窭。高宗每矜之，特加赏赐。伯固雅性轻
率，好行鞭捶，在州不知政事，日出田猎。十年，入朝，又
为侍中、镇右将军，寻除护军将军。其年，为国子祭酒，
领左骁骑将军。伯固为政严苛，国学有惰游不修习
者，重加槚檚，生徒惧焉。十二年，领宗正卿。十三年，为
使持节、都督扬、南徐、东阳南豫四州诸军事、扬州刺
史，侍中、将军如故。后主初在东宫，与伯固甚相亲狎。
伯固又善嘲谑，高宗每宴集多引之。叔陵在江州，心
害其宠，阴求疵瑕，将中之以法。及叔陵入朝，伯固惧
罪，谄求其意，乃共讪毁朝贤，历诋文武，于是情好大
叶，遂谋不轨。伯固侍禁中，每有密语，必报叔陵。及叔
陵出奔东府，遣使告之。伯固单骑驰赴，助叔陵指挥，
知事不捷，便欲遁走。会四门已闭，不得出，因同趣白
杨道台。马客至，为乱兵所杀，时年二十八。